《三士叹》
清代·张云章

嗟哉燕士左与羊，狗屠不事节义张。楚王好士声播扬，翩然二子同裹粮。

楚南燕北路阻长，山深雨雪雱且凉。桃乎慷慨泪数行，势不两生以一当。

推尔食，解我衣，我才差短死则宜。我能死，尔能生，生见楚王功两成。

道傍十围木，虫蚁穴其腹。古之翳桑人，于焉同一哭。

哀也含泪不敢弹，楚王一见尊大官。树中有友形影乾，陈词再拜王慨叹。

士为我死死不棺，葬之以礼衣冠完。哀也对食忍独餐，下报我友颜不汗。

人间交态多欺谩，吾于二子无讥谗。嗟乎哉！戎夷亦死鲁郭门，彼为国士友何人。

作者简介：（1648—1726）江苏嘉定人，字汉瞻，号朴村。康熙诸生。陆陇其弟子。曾为徐乾学校勘经解。以上书大学士徐元文为陇其解难，为时人所赞。有《朴村集》。